MESTSKÝ ÚRAD V ŽILINE

Materiál na rokovanie pre
Mestskú radu v Žiline

								

Číslo materiálu: _____/2012

K bodu programu

NÁVRH
 VŠEOBECNE ZÁVÄZNÉHO NARIADENIA KTORÝM SA URČUJÚ PODMIENKY PREDAJA VÝROBKOV A POSKYTOVANIA SLUŽIEB NA TRHOVÝCH MIESTACH V MESTE ŽILINA 

Materiál obsahuje: 				      		Materiál prerokovaný:

1.	Návrh na uznesenie					
2.	Dôvodová správa						
3.	Materiál

Predkladá: 

Ing. Igor Choma
primátor mesta

Zodpovedný za vypracovanie:

Mgr. Ingrid Dolníková
vedúca odboru kultúry, športu,
cestovného ruchu a miestneho rozvoja

Žilina, apríl 2012

NÁVRH NA UZNESENIE

Mestská rada v Žiline

I.	odporúča mestskému zastupiteľstvu na jeho najbližšom zasadnutí prerokovať a schváliť

1.	Návrh Všeobecne záväzného nariadenia ktorým sa určujú podmienky predaja výrobkov a poskytovania služieb na trhových miestach v meste Žilina

DÔVODOVÁ SPRÁVA

Odbor kultúry, športu, cestovného ruchu a miestneho rozvoja prehodnotil t.č. platné VZN č. 6/1998, ktoré určuje podmienky predaja výrobkov a poskytovania služieb na trhových miestach na území mesta Žilina. V súčasnosti platných niekoľko zmien a doplnkov k VZN bolo potrebné aktualizovať na súčasné pomery a vydať súvislý materiál.
Návrh Všeobecne záväzného nariadenia mesta Žilina, ktorým sa určujú podmienky predaja výrobkov a poskytovania služieb na trhových miestach v meste Žilina predkladáme taktiež z dôvodu zosúladenia jestvujúceho stavu s platnou legislatívou, konkrétne so zákonom 178/1998 Z.z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/1991 Zb. o živnostenskom podnikaní (živnostenský zákon) v znení neskorších predpisov.
V návrhu tohto nariadenia sú zakomponované aj zmeny, ktoré priniesla novela zákona            č. 152/1995 Z.z. o potravinách v znení neskorších predpisov. Návrh tohto nariadenia bol predložený na pripomienkovanie príslušným orgánom potravinového dozoru t.j. Regionálnej veterinárnej a potravinovej správe v Žiline a Regionálnemu úradu verejného zdravotníctva v Žiline. Ich pripomienky boli zapracované do návrhu tohto nariadenia, ktorý predkladáme na rokovanie.
Cieľom predkladaného návrhu nariadenia bolo okrem iného určiť obvyklé trhové miesta na území mesta Žilina. Návrhy lokalít poslancov príslušných volebných obvodov na zriadenie trhových miest s ambulantným predajom boli konzultované a odsúhlasované s oddelením architektúry mesta Žilina, s prihliadnutím na všetky faktory (vlastníctvo, prístup, spevnená plocha a pod.).  Na základe pripomienok boli schválené tie miesta, ktoré sú uvedené v návrhu tohto VZN.  
Prijatím VZN by sa mal skvalitniť ambulantný predaj v meste, jeho kontrola a  možnosť efektívne riešiť zistené priestupky. 

Predkladané VZN je v súlade s právnym poriadkom SR a má dopad na príjmovú časť rozpočtu mesta. Príjmy za organizáciu príležitostných trhov na území mesta a ambulantného predaja sú príjmom mesta Žilina. Taktiež  udelené blokové pokuty za jeho porušenie sa stanú príjmom mesta.

VLASTNÝ MATERIÁL

NÁVRH

VŠEOBECNE  ZÁVÄZNÉHO  NARIADENIA

č. ... /2012

ktorým sa určujú podmienky predaja výrobkov a poskytovania služieb na trhových miestach v meste Žilina 

Mesto Žilina na základe samostatnej pôsobnosti podľa článku 68 Ústavy Slovenskej republiky a podľa § 6 ods. 1 a  § 4 ods. 3 písm. d) a i) zákona č. 369/1990 Zb. o obecnom zriadení v znení neskorších predpisov a v súlade so zákonom č. 178/1998 Z.z. o podmienkach predaja výrobkov a poskytovania služieb na trhových miestach a o zmene a doplnení zákona č. 455/199 Zb. o živnostenskom podnikaní (živnostenský zákon) v znení neskorších predpisov (ďalej len „zákon č. 178/1998 Z.z.“)  v  y d á v  a   toto všeobecne záväzné nariadenie o podmienkach predaja výrobkov a poskytovania služieb na trhových miestach v meste Žilina.

PRVÁ ČASŤ
ÚVODNÉ USTANOVENIA

Článok 1
Úvodné ustanovenia

1.	Toto všeobecne záväzné nariadenie /ďalej len „VZN“/ sa vydáva s cieľom upraviť najmä:
a)	podmienky pri zriadení a povoľovaní trhových miest na území mesta Žilina,
b)	trhoviská, trhové dni a prevádzkový čas trhovísk,
c)	príležitostné trhy,
d)	druhy predávaných výrobkov a poskytovaných služieb na trhových miestach,
e)	povinnosti predávajúcich na trhových miestach,
f)	podmienky ambulantného predaja,

DRUHÁ ČASŤ
VŠEOBECNÉ USTANOVENIA
	
Článok 2
Zriadenie trhových miest

1. 	Pri povoľovaní zriadenia trhového miesta prihliada mesto Žilina na ochranu verejného poriadku, verejný záujem, účelovosť, bezpečnosť a kultúrnosť predaja výrobkov a poskytovania služieb, ako aj súlad s Územným plánom mesta Žilina.
2.	Povolenie na zriadenie trhového miesta – trhoviska, tržnice,  – vydáva primátor mesta formou rozhodnutia, po vyjadrení príslušného výboru mestskej časti a Oddelenia architektúry mesta.
	S prevádzkovaním trhoviska, tržnice je možné začať, ak vydané rozhodnutie Mesta Žilina, ktorým sa schvaľuje zriadenie trhového miesta pre trhovisko alebo tržnicu nadobudlo právoplatnosť a príslušný trhový poriadok bol schválený Mestským zastupiteľstvom mesta Žilina.
3.	Žiadosť o zriadenie trhového miesta – trhoviska alebo tržnice, musí obsahovať živnostenské oprávnenie na správu trhoviska, tržnice a adekvátne rozhodnutie vydané v zmysle stavebného zákona,  list vlastníctva, katastrálnu mapu s presným vymedzením hraníc trhového miesta, stanovisko vlastníka priestranstva alebo nebytového priestoru, záväzné stanovisko alebo rozhodnutie Regionálneho úradu verejného zdravotníctva na zriadenie konkrétneho trhového miesta ( v prípade zriaďovania trhoviska a tržnice).
4.	Povolenie na zriadenie trhového miesta – príležitostného trhu alebo ambulantný predaj v meste – vydáva primátor mesta formou rozhodnutia, po vyjadrení príslušného výboru mestskej časti a Oddelenia architektúry mesta. 

Článok 3
Určenie trhových miest, trhové dni a prevádzkový čas 

1.	Na území mesta Žilina sú tieto trhové miesta:

	a)	Trhoviská
-	Trhovisko I. – Žiltrh – v priestore Starého trhoviska, medzi ul. Horný Val a  J. M. Geromettu
-	Trhovisko II. – S.H.D.T. – v priestore Starého trhoviska, vymedzeným ulicami Horný Val a Na priekope
	-	Trhovisko III. – v priestore Starého trhoviska, medzi ulicami Horný Val a Na priekope (20 stolov na parc.č. 319/1, včlenené do trhoviska
-	Trhovisko IV. -  v priestore Starého trhoviska, medzi ulicami Horný Val a J. Geromettu, parc. č. 5731/1vo vlastníctve Mesta Žilina
-	Trhovisko V.  – medzi ul. D. Dlabača a ul. J. Milca, parc. č. 1963

	b)	Príležitostné trhy 
		-	Staromestské slávnosti  - na prelome mesiaca máj - jún
		-	Vianočné trhy – v mesiaci december
		-	Burčiakové dni – na prelome mesiaca september – október
	
	c)	Verejné priestranstvá určené na ambulantný predaj:
		Ambulantný predaj môže byť povolený na verejnom priestranstve alebo na priestranstve vo vlastníctve fyzických alebo právnických osôb s povolením Mesta Žilina ak predávajúci preukáže oprávnenie užívať toto priestranstvo.

		Verejné priestranstvá vo vlastníctve mesta Žilina určené na ambulantný predaj:
	-	Námestie A. Hlinku  - vyhradený priestor vo vlastníctve Mesta Žilina určený na ambulantný predaj
	-	Verejné priestranstvo pri OD TESCO, Sad SNP 3 – vyhradený priestor vo vlastníctve Mesta Žilina určený na predaj jedál a nápojov určených na priamu konzumáciu na mieste 
	-	ul. J.M.Hurbana (pri ÚPSVaR) - vyhradený priestor vo vlastníctve mesta Žilina určený na ambulantný predaj pekárenských výrobkov
	
		-	mestské časti – vyhradené priestory vo vlastníctve Mesta Žilina na vykonávanie ambulantného predaja poľnohospodárskych prebytkov (ovocie, zelenina), ktoré sa môžu predávať na základe vydaného potvrdenia príslušného mestského alebo obecného úradu o vlastníctve pôdy, resp. záhrady:
		-	Trnové    - priestor (parc.č. 666) pri Kultúrnom dome
		-	Vranie – priestor  (parc.č. 2) pri Kultúrnom dome
		- 	Vlčince I – priestor (parc.č. 7620/1) pri reštaurácii ZEPPELIN
		-	Vlčince II – priestor (parc.č. 7672/1) pri potravinách CBA
		-	Vlčince II – priestor (parc.č. 7664/1) bývalé trhovisko
            -	Vlčince III – priestor (parc.č. 7847/1) pri potravinách COOP Jednota
            -	Solinky – priestor (parc.č. 8043) za Základnou umeleckou školou Gaštanová         8327/56A  
	 
		-	súkromné pozemky
	-	ambulantný predaj pred prevádzkarňou, na verejných priestranstvách, resp. priestranstvách vo vlastníctve fyzických a právnických osôb, ktoré ho prenajali na ambulantný predaj, je zakázaný, s výnimkou predaja povoleného Mestom Žilina. Vlastníctvo nehnuteľnosti (domu alebo pozemku) neoprávňuje  príslušného vlastníka k povoleniu ambulantného predaja.
	Vlastník priestranstva alebo nebytového priestoru je povinný vopred požiadať Mesto Žilina o zriadenie trhového miesta na vykonávanie ambulantného predaja.

2.	Na všetkých trhových miestach sú stanovené nasledovné trhové dni a predajný čas:
	-	pondelok – nedeľa: od 06.00 hod. do 22.00 hod.
	Trhové poriadky stanovujú presný predajný čas pre jednotlivé trhové miesta

3. 	Príležitostné trhy konané na základe povolenia Mesta Žilina sa budú konať v dňoch a čase, ktoré budú uvedené v povolení na zriadenie príležitostného trhu.

Článok 4
Príležitostné trhy v meste Žilina

1.	Na príležitostných trhoch sa okrem tovaru uvedeného v čl. 6, ods.1 tohto VZN, môže predávať:
	a) 	burčiak, pivo, víno, medovina,
	b)	potravinárske výrobky, ktoré je možné predávať ambulantne v zmysle čl. 8, ods. 4 tohto VZN a trvanlivé mäsové výrobky,
	c)	originálne balené a označené trvanlivé pečivo od oprávnených výrobcov (perníky, medovníky, oblátky a pod.)
	d)	cukrová vata, cukrovinky
	e)	pečené gaštany a pečené zemiaky,
	f)	varená kukurica,

Článok 5
Správa trhového miesta

1.	Správcom trhového miesta je fyzická alebo právnická osoba, ktorá je vlastníkom nehnuteľnosti, na ktorej sa prevádzkuje trhové miesto.
	Správu trhoviska a príležitostných trhov, ktoré sú vo vlastníctve mesta, vykonáva Mesto Žilina.
	Mesto Žilina môže túto správu zveriť fyzickej alebo právnickej osobe oprávnenej na správu trhoviska, tržnice alebo príležitostného trhu na základe písomnej zmluvy.

2.	Správca trhoviska, tržnice a príležitostného trhu je povinný okrem povinností uvedených v §5, zákona č. 178/1998 Z.z. dbať aj na dodržiavanie čistoty a poriadku na trhových miestach.

Článok 6
Druhy predávaných výrobkov a poskytovanie
  služieb na trhových miestach (trhovisko, tržnica, príležitostné trhy)

1.	Na trhových miestach uvedených v čl.3, ods.1, písm. a), b) v meste Žilina je možné predávať nasledovný tovar:
	a)	ovocie a zelenina – musia vyhovovať hygienickým požiadavkám v zmysle platných predpisov
	b)	poľnohospodárske výrobky, ktoré nie sú určené pre výživu ľudí - kvety, dreviny, kry a ich priesady, ako aj priesady a semená kvetov a zeleniny,
	c)	lesné plodiny, po predložení potvrdenia o súhlase k ich odberu od príslušného vlastníka alebo správcu pozemku,
	d)	čerstvé huby, za predpokladu, že predávajúci má platné „Osvedčenie o odbornej spôsobilosti na nákup, predaj a spracúvanie húb“
	e)	včelie produkty od prvovýrobcov zaregistrovaných na veterinárnej správe v mieste pôvodu
	f)	vianočné stromčeky, čečina, šušky, a výrobky z nich, ak predávajúci má doklad o spôsobe ich nadobudnutia,
	g)	všeobecne známe liečivé rastliny za podmienky,  že nebudú označené ako liečivé rastliny, ale iba botanickým názvom rastliny a predávajúci nebude uvádzať, na aké ochorenia sa rastliny môžu použiť,
	h)	sušené ovocie, orechy, mandle (balené a označené predajcom a rokom zberu),
	i)	knihy, denná a periodická tlač, 
	j)	drobné umelecké predmety a drobné remeselné výrobky, sezónne, úžitkové a ozdobné predmety
	k)	žreby,
	l)	balená a nebalená zmrzlina, pričom predaj nebalenej zmrzliny je možné uskutočňovať iba v stánkoch s trvalým stanovišťom alebo iných prevádzkárňach, ktoré sú na tento účel osobitne vybavené a schválené rozhodnutím orgánom verejného zdravotníctva,
	m)	konzumné ryby v predvianočnom období,
	n)	jedlá a nápoje určené na priamu konzumáciu na mieste je možné uskutočňovať iba v stánkoch alebo iných prevádzkárňach, ktoré sú na tento účel osobitne vybavené a schválené rozhodnutím verejného zdravotníctva,
	o)	originálne balené a označené pekárenské výrobky od oprávnených výrobcov,
	p)	mäso a mäsové výrobky v zariadeniach schválených na tento účel príslušnými orgánmi verejného zdravotníctva,
	r)	originálne balené mliečne výrobky, pri dodržaní teplotných požiadaviek na ich uchovávanie na mieste predaja,
	s)	spotrebné výrobky, najmä textilné výrobky, odevné výrobky, obuv, domáce potreby, elektrotechnické výrobky, výrobky spotrebnej elektroniky, drobný tovar, papierenské výrobky, kozmetika, drogériový tovar, športové potreby, a hračky sa môžu predávať výlučne len v stánkoch s trvalým stanovišťom na trhoviskách, na príležitostných trhoch, pred prevádzkarňou jej prevádzkovateľom a v pojazdných predajniach.
Tieto obmedzenia sa nevzťahujú na propagačné predajné akcie spojené s podporou predaja a uvádzaním nových výrobkov na trh

2.	Na  trhových miestach uvedených v čl.3, ods.1, písm. a), b) sa môžu okrem druhov služieb určených v §8, zákona č. 178/1998 Z.z., poskytovať tieto služby:
	a)	čistenie peria
	b)	rezanie kapusty 

Článok 7
Povinnosti predávajúcich na trhových miestach

1.	Predávajúci na trhovom mieste je povinný okrem povinností určených v §11 zákona         č. 178/1998 Z.z.:
	a)	zabezpečovať hygienické podmienky pri predaji výrobkov a poskytovaní služieb,
	b)	predávať len na určenom predajnom mieste,
	c)	dodržiavať hygienické a veterinárne predpisy, nariadenia v oblasti obchodu, cien, poplatkov a daní, povinnosti určené týmto nariadením a ostatné povinnosti ustanovené všeobecne záväznými predpismi,

Článok 8
Ambulantný predaj

1.	Ambulantný predaj mimo povolených trhových miest je zakázaný, platí zákaz predaja na voľných priestranstvách pre všetky fyzické a právnické osoby s výnimkou predaja povoleného Mestom Žilina.

2.	Ambulantný predaj pred prevádzkarňou, na verejných priestranstvách, resp. priestranstvách vo vlastníctve fyzických a právnických osôb, ktoré ho prenajali na ambulantný predaj, je zakázaný, s výnimkou predaja povoleného Mestom Žilina. Vlastníctvo nehnuteľnosti (domu alebo pozemku) neoprávňuje  príslušného vlastníka k povoleniu ambulantného predaja.

3.	Na všetky trhové miesta s ambulantným predajom sa vzťahujú povinnosti a ustanovenia tohto VZN a príslušných osobitných predpisov.

4.	V prípade súhlasného stanoviska Mesta Žilina k vykonávaniu ambulantného predaja na území mesta sa môžu okrem výrobkov a služieb uvedených v §9, zákona č. 178/1998 Z.z.,  ambulantne predávať:
	a)	živé trhové konzumné ryby
	
5.	V pojazdných predajniach sa ambulantný predaj mäsa a mäsových výrobkov na území mesta Žilina zakazuje. Predaj ostatných výrobkov v pojazdných predajniach môže byť vykonávaný len za podmienok dodržania platných zákonných ustanovení a podmienok Regionálnej veterinárnej a potravinovej správy Žilina

6.	Na vydanie povolenia na predaj potravinárskych výrobkov je potrebné predložiť súhlas príslušných orgánov úradnej kontroly potravín.

7. 	Predaj živých trhových konzumných rýb predajca pred začatím predaja ohlási orgánu veterinárnej správy. Tento predaj je možný len v blízkosti zdroja pitnej vody.

8. 	Predajný, resp. prevádzkový čas ambulantného predaja je možný v rozmedzí od 06:00 hod. do 22:00 hod.; okrem ambulantného predaja počas akcií, ktorých organizátorom resp. spoluorganizátorom je Mesto Žilina a jeho organizácie.
9.	Mesto Žilina týmto VZN zriaďuje dočasné stanovištia na území mesta Žilina na vykonávanie ambulantného predaja. Zoznam verejných priestranstiev určených na ambulantný predaj je určený v článku 3, ods.1, písm. c) tohto VZN

TRETIA ČASŤ
SPOLOČNÉ USTANOVENIA

Článok 9
Orgány dozoru a sankcie

1.	Dozor nad dodržiavaním tohto VZN vykonáva Mesto Žilina prostredníctvom:
	a)	poverených pracovníkov Mestského úradu v Žiline
	b)	Mestskej polície Mesta Žilina

2.	Oprávnenia dozorných, inšpekčných a iných orgánov a ukladanie pokút podľa osobitných predpisov nie sú týmto VZN dotknuté.
	
Článok 10
Záverečné ustanovenia

1.	Toto všeobecne záväzné nariadenie ruší VZN č. 6/1998 ktorým sa určujú podmienky predaja výrobkov a poskytovania služieb na trhových miestach na území mesta Žilina, vrátane zmeny a doplnku č. 4/2001

2.	Toto všeobecne záväzné nariadenie mesta Žilina bolo schválené Mestským zastupiteľstvom v Žiline dňa  ........................

3.	Toto všeobecne záväzné nariadenie bolo vyvesené 15 dní na úradnej tabuli mesta a nadobúda účinnosť dňom .................

 								   Ing. Igor Choma
								primátor mesta Žilina